Mestská časť Bratislava-Nové Mesto

Materiál na rokovanie
Miestneho zastupiteľstva
dátum 05.03.2019						          

Návrh na schválenie Zásad odmeňovania poslancov mestskej časti Bratislava – Nové Mesto

Predkladateľ:			Materiál obsahuje:	
Klub novomestskej zmeny			
Mgr. Juraj Petrovič
poslanec MZ
		1.	Návrh uznesenia
2.	Dôvodová správa
3.	Zásady odmeňovania

	

Zodpovedný:			
Mgr. Juraj Petrovič
poslanec MZ

			
Spracovateľ:			
Mgr. Juraj Petrovič
poslanec MZ			
			
Na rokovanie prizvať:			
Zodpovedného, spracovateľa			

N á v r h     u z n e s e n i a

Miestne zastupiteľstvo mestskej  časti Bratislava-Nové Mesto

schvaľuje 

Zásady odmeňovania poslancov mestskej časti Bratislava – Nové Mesto v znení podľa prílohy

-	s pripomienkami
-	bez pripomienok

Dôvodová správa:

V zmysle §25, ods. 8 existuje povinnosť samosprávy, stanoviť zásady odmeňovania poslancov miestneho zastupiteľstva. Bez týchto zásad nie je z právneho hľadiska možné zákonným spôsobom vyplácať akékoľvek odmeny poslancom MZ.

Mestská časť
Bratislava – Nové Mesto

ZÁSADY ODMEŇOVANIA POSLANCOV MIESTNEHO ZASTUPITEĽSTVA

Miestne zastupiteľstvo mestskej časti Bratislava – Nové Mesto, v zmysle ust. § 11 ods. 4 písm. k) v spojení s ust. § 25 ods. 5 a ods. 8 zákona č. 369/1990 Zb. o obecnom zriadení v znení neskorších predpisov, vydáva tieto Zásady odmeňovania poslancov miestneho zastupiteľstva (ďalej len „Zásady“):

Čl. I
Základné ustanovenia

1.	Zásady určujú záväzné pravidlá pre odmeňovanie poslancov Miestneho zastupiteľstva mestskej časti Bratislava – Nové Mesto (ďalej len pojmy „poslanec“, „miestne zastupiteľstvo“ a „mestská časť“) za niektoré činnosti pri výkone ich funkcie.
2.	Práca poslanca miestneho zastupiteľstva je zásadne vykonávaná bez prerušenia pracovného alebo obdobného pomeru.
3.	Odmeny v zmysle týchto Zásad sa vyplácajú z rozpočtových prostriedkov obce na príslušný rozpočtový rok.
4.	Tieto Zásady sa nevzťahujú na odmeňovanie poslanca, ktorý je na výkon funkcie zástupcu starostu dlhodobo plne uvoľnený zo zamestnania. Takémuto poslancovi patrí namiesto odmeny primeraný plat od obce v zmysle ust. § 25 ods. ods. 7 zákona č. 369/1990 Zb. o obecnom zriadení v znení neskorších predpisov.
5.	Zástupcovi starostu, ktorí plní úlohy starostu po zániku mandátu starostu pred uplynutím funkčného obdobia, patrí plat podľa zákona č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov.

Čl. II
Predmet úpravy

1.	Tieto Zásady upravujú odmeňovanie za výkon činnosti poslanca:
a.	na rokovaní miestneho zastupiteľstva, rokovaní miestnej rady, rokovaní stálej a účelovej komisie miestneho zastupiteľstva,
b.	v redakčnej rade časopisu Hlas Nového Mesta
c.	vykonávanie obradov
d.	na rokovaní rady školy v zriaďovateľskej pôsobnosti mestskej časti ako zástupca mestskej časti
2.	Zásady zároveň upravujú odmeňovanie neposlancov za ich prácu v stálych a účelových komisiách miestneho zastupiteľstva. 

Čl. III
Odmeňovanie poslancov

1.	Za účasť na rokovaniach miestneho zastupiteľstva, miestnej rady, stálych a účelových komisií miestneho zastupiteľstva patrí poslancovi odmena vo výške 1/12 ročného platu starostu mestskej časti Bratislava – Nové Mesto v zákonnej výške bez navýšenia, vyplácaná mesačne vo výške 1/12 ročnej odmeny poslanca.
2.	Sobášiacim poslancom, ktorí sú poverení vykonávaním uzavretia manželstva, patrí základná odmena vo výške 30,00 € za prvý vykonaný sobášny obrad v daný deň. Za každý ďalší vykonaný sobášny obrad v ten istý deň patrí poslancovi odmena vo výške 10,00€ / obrad.
3.	Za účasť na rokovaní rady školy v zriaďovateľskej pôsobnosti mestskej časti ako zástupca mestskej časti patrí poslancovi odmena vo výške 40,00 € / rokovanie rady školy.
4.	Odmena podľa odseku 1. tohto článku Zásad sa poslancovi v prípade jeho neúčasti na príslušnom zasadnutí miestneho zastupiteľstva v danom mesiaci znižuje o 50% za každú neúčasť. Odmena podľa odseku 1. tohto článku Zásad sa poslancovi v prípade jeho neúčasti na príslušnom zasadnutí miestnej rady, alebo komisií v danom mesiaci znižuje o 30,00€ za každú neúčasť. 
5.	V prípade neúčasti poslanca na vykonaní sobášov v sobášnom dni, na ktorý bol určený, a ktorá nebola ospravedlnená aspoň 3 dni vopred, neprináleží poslancovi odmena podľa čl. III. ods. 1 v danom mesiaci. V prípade, ak sobášiaci poslanec zabezpečí za seba adekvátnu náhradu, ustanovenie tohto odseku sa nepoužije.
6.	V prípade neúčasti na rokovaní rady školy, ktorej je poslanec členom ako zástupca mestskej časti, odmena podľa odseku 3 tohto článku poslancovi neprináleží.
7.	Podkladom pre zistenie nároku na vyplatenie odmeny je zápisnica a prezenčná listina z rokovania miestneho zastupiteľstva, miestnej rady, komisie alebo rady školy, vyhotovená príslušným pracovníkom, resp. pracovníčkou oddelenia matriky miestneho úradu v prípade sobášov.
8.	Pri pracovných cestách schválených starostom obce má poslanec nárok na náhradu cestovných nákladov podľa zákona č. 283/2002 Z. z. o cestovných náhradách a o zmene a doplnení niektorých zákonov v znení neskorších predpisov.

Čl. IV
Odmeňovanie poslancov za prácu v redakčnej rade Hlasu Nového Mesta

1.	Za prácu v redakčnej rade Hlasu Nového Mesta patrí poslancom nasledujúca odmena:
a.	šéfredaktorovi Hlasu Nového Mesta: 50,00 € / mesiac.
b.	členovi redakčnej rady Hlasu Nového Mesta: 30,00 € / mesiac.

Čl. V
Zúčtovanie odmien

1.	Spracúvaním podkladov pre zúčtovanie odmien poslancov je poverené oddelenie organizačné a evidencie obyvateľov miestneho úradu Mestskej časti Bratislava – Nové Mesto.
2.	Odmeny sa spracúvajú mesačne a vyplácajú sa v najbližšom výplatnom termíne miestneho úradu.
3.	Odmeny sa vyplácajú bezhotovostne na účet poslanca.

Čl. VI
Odmeňovanie neposlancov za prácu v stálych a účelových komisiách miestneho zastupiteľstva

1.	Za prácu v stálych a účelových komisiách patrí neposlancovi odmena 50,00 €/zvolané zasadnutie komisie.
2.	Za neúčasť na zasadnutí komisie neposlancovi odmena neprináleží.
3.	Podkladom pre zistenie nároku na vyplatenie odmeny je zápisnica a prezenčná listina z rokovania komisie vyhotovená zapisovateľom komisie.
4.	Odmeny sa spracúvajú mesačne a vyplácajú sa v najbližšom výplatnom termíne miestneho úradu.

Čl. VII
Záverečné ustanovenia

1.	Zmeny a doplnenia týchto Zásad schvaľuje miestne zastupiteľstvo.
2.	Tieto Zásady sú súčasťou a nadväzujú na Rokovací poriadok miestneho zastupiteľstva.
3.	Tieto Zásady boli schválené uznesením Miestneho zastupiteľstva mestskej časti Bratislava – Nové Mesto č. …….. zo dňa …….. a nadobúdajú účinnosť dňom …….. .

 V Bratislave dňa ............................

									...................................
									starosta mestskej časti